**АУДАНДЫҚ ҚОҒАМДЫҚ КЕҢЕСТЕ**

 Төлеби аудандық Қоғамдық кеңесі, қоғамдық кеңестер туралы Қазақстан Республикасының Заңындағы өкілеттіктері мен қағидаттары, мақсаты мен міндеттеріне сәйкес ауқымды жұмыстар атқаруда. Өткен жылы аудандық қоғамдық кеңесі жұмыс жоспарына сәйкес бірқатар отырыстар өткізді. Бұл басқосуларда жалпы өзекті мәселелер қаралды.

 Қоғамдық кеңестің басты бағыттарының бірі ауданның әлеуметтік-экономикалық жағдайын көтеруге, халықтың тұрмыс-тіршілігін жақсартуға үлес қосу болып табылады.

 Жиындарда аудан экономикасының дамуын талдау кезінде азаматтық қоғамның мүдделері мен жұртшылықтың көптеген пікірлері ескеріліп, халықтың әлеуетін арттыруға жәрдемдесті. Өткен жылы кеңестің жұмыс жоспарына сәйкес ауылдық округ әкімдерінің әр салада атқарып жатқан жұмыстарының есептері және аудандық полиция бөлімінің, дербес бөлім мекеме басшыларының, басқа да мемлекеттік органдардың, мемлекет бақылайтын акционерлік қоғамдар мен жауапкершілігі шектеулі серіктестіктердің есептері тыңдалды. Бұл басқосуларда шешімі табылмай жатқан көптеген өзекті мәселелер талқыланды және халықтың мұң мұқтаждары тыңдалып, шешімдер қабылданды. Кеңес мүшелері ауданымыздың жергілікті тұрғындардың әлеуметтік тұрмыстық жағдайымен тыныс-тіршілігімен жан-жақты танысып, шешімі табылмай жүрген мәселелерді шешуге барынша атсалысты.

 Өткен жылы, Төлеби ауданымыздың 90 жылдық мерекесін атап өтілуіне орай өткізілген көптеген іс-шараларға қоғамдық кеңестің мүшелері қатысып белсенділіктерін танытты. Аудан тұрғындарын жеке мәселелерімен қабылдау әр жұма сайын кеңестің комиссия төрағаларының кезектілігімен жүргізілді, ал кеңес төрағасы күнделікті қабылдаулар өтікізіп тұрды. Сонымен қатар маңызды бастамаларымыздың бірі қоғамдық кеңестің төралқа мүшелері барлық еңбек ардагерлеріне, аудандық мәслихат депутаттарына, барлық сала қызметкерлеріне, зиялы қауым өкілдеріне, жастарға, жалпы барлық аудан тұрғындарына **«Мемлекет басшысының 5-маусым күні Республикалық референдум өткізу туралы үндеуіне бірауыздан үн қосайық»** атты және 20-қараша күнгі еліміздің президентін сайлауында **«ҚР Президентігіне кандидат Қасым-Жомарт Кемелұлы Тоқаевты бірауыздан қолдау жөнінде»** Үндеу жарияладық. Осы Үндеулерді қолдаған барша азаматтарға алғысымызды айтамыз. Сондай-ақ қоғамдық кеңес мүшелерінің бірқатары Президентікке кандидат Қасым-Жомарт Кемелұлы Тоқаевты қолдау жөніндегі аудандағы штаб құрамына енгізіліп, жергілікті тұрғындар арасында Қасым-ЖомартКемелұлы Тоқаевты қолдауға шақырып, кеңінен насихаттады.

 Өткен жылы аудандық қоғамдық кеңеске аудан тұрғындарынан түскен шағым өтініштер дер кезінде қаралды және орындалуы үшін тиісті мекемелерге жолданып, өз шешімдерін тапты. Отырыстарда қаралған мәселелердің барлығы «Facebook» әлеуметтік желісінде тікелей трансляцаланды және бұқаралық ақпарат құралдары мен әлеуметтік желі арқылы аудан тұрғындары кеңестің жұмысынан хабардар болып отырды.

 Аудандық қоғамдық кеңес мүшелері әкімдіктің мәжілістеріне, мәслихат сессияларына қатысып, аудан тұрғындарының әлеуметтік-тұрмыстық жағдайларын жақсарта түсуіне, басқа да өзекті мәселелерге қатысты өз ұсыныстарын, ой-пікірлерін білдіріп, қоғаммен тығыз араласуда. Қоғамдық кеңестің басты міндеті билік пен халықтың арасында алтын көпір болып, жақсы істердің жанынан табылу екендігін ел жақсы біледі. Қоғамдық кеңес мүшелері қашан да көпшілік ортасынан табылып, ауданымыздың бүгінгі мен болашағы жолында жерлестерімізге қызмет ете бермек. Алдағы күндер де атқарар тірлік аз емес.

 Кеңестің жиналыстарында қаланы ауылдарды көркейту, абаттандыру және тазалық жұмыстары мәселесі жыл бойы күн тәртібінен түспей үнемі қаралып отырды. Аудан аумағында осы бағытта атқарылатын тірліктерге биылғы жылы да қайта оралып, жүйелі жұмыстар жүргізсек дейміз.

 Кеңес мүшелерінің арасында жауапты лауазымдар атқарған, ауданда құрмет пен беделге ие болған, өмірден көргені мен түйгені көп зиялы қауым өкілдері, сондай-ақ арамызда бүгіндері жауапты қызмет атқарып жүрген билік өкілдеріде бар.

 Қоғамдық кеңестің қызметінде қаралатын мәселелерді алдын-ала жоспарланып, олардың жан-жақты зерделенуіне, егжей-тегжейіне дейін пысықталуына мән беріліп, нақты шешім қабылдауға бағытталған жұмыстар жүргізілуде. Сондай-ақ қабылданған шешімдердің жүзеге асырылуы назардан тыс қалған емес. Аудан әкімдігінің дербес бөлімдерімен, мемлекеттік мекемелермен, өзге де заңды тұлғалармен тығыз байланыс жасай отырып, халыққа қызмет көрсетуде бірлесіп жұмыстар жүргізілуде.

 Қоғамдық кеңес қоғамның мәселесін көтеруге өте мүдделі кеңес. Ия, қоғамдағы мәселелер талқыланып, айтылуы керек. Әкімдік жиналыстарында, сессияларда, қабылдауларда, кездесулерде көтерілмеген кейбір мәселелер қоғамдық кеңесте талқыланып, тиісті мемлекеттік органдарға жеткізілуде. Қозғалған мәселелердің бәрінен оңды нәтиже шығуы тиіс. Дегенмен, қоғамдық кеңес бүкіл мәселемізді шешіп беретін ұйым ретінде қарау қате түсінік. Қоғамдық кеңестің міндеті тек қана шешімін таппай келе жатқан мәселелерді билікке жедел жеткізіп, оның шешу жолдарын қарастыруға мұрындық болу болып табылады. Осыны халық түсінсе екен деп ойлаймыз.

 Мемлекеттің тұрақтылығы–халық пен биліктің бірлігінде. Бұл ұстаным кез келген мемлекеттік органдар үшін маңызды. Алдымызда көптеген жауапты міндеттер тұр. Қоғамдық кеңес атқарушы билікпен бірге аумақтың әлеуметтік-экономикалық дамуына барынша үлес қоса беретіндігіне сенімдіміз.

 Қоғамдық кеңес мүшелері қашан да көпшілік ортасынан табылып, халықтың ұсыныстары мен ой-пікірлерін тыңдап, ауданымызды көркейту, дамыту жолында жерлестерімізге қызмет ете бермек. Тағы бір өкінішті жағдайдың бірі қоғамдық кеңестің тарапынан өз атына өткір сын-ескертпелер айтылған жағдайда кейбір жергілікті әкімдер, лауазымды қызметкерлер мен мекеме басшылары сыннан дұрыс нәтиже шығарудың орнына теріс айналып жүретіндеріде бар. Жұмыс болған жерде кемшілік болады сын түзелмей, мін түзелмейді. Ал сол кемшілікті түзеп, жұмысты оң жолға қою ел қамын ойлайтын нағыз іскер басшылардың, азаматтардың ғана қолынан келетінін естен шығармауымыз керек.

 Аудан орталығы Ленгір қаласы мен ауылдық округтер аумақтарында шешімі күткен көптеген мәселелер бар. Басқасын айтпағанда көркейту мен тазалық жұмыстарының өзі бір төбе. Ауыл шаруашылығын өркендету, шағын және орта бизнеске кеңінен жол ашу кезек күттірмейтін міндеттер. Қоғамдық кеңес осы және өзге де өзекті мәселелерге қатысты басқосулар өткізді. Бұл мәселелердің бәрі де сөз жүзінде қалмай іске асырылса ғана ісіміз алға басады.

 Аудандық қоғамдық кеңес алдағы уақытта да жергілікті билік пен аудан тұрғындары арасында алтын көпір болып, жақсы істердің жүзеге аса беруіне мұрындық болатындығына сенімдіміз.

**Төлеби аудандық Қоғамдық кеңесі**